钦定古今图书集成/明伦汇编/氏族典/第257卷 > 王如
## 钦定古今图书集成/明伦汇编/氏族典/第257卷 > 王如

按《晋书王如传》：“如，京兆新丰人也。初为州武吏，遇乱，
流移至宛。时诸流人有诏，并遣还乡里，如以关中荒
残，不愿归。征南将军山简、南中郎将杜蕤各遣兵送
之，而促期令发。如遂潜结诸无赖少年，夜袭二军，破
之，又破襄城。于是南安庞寔，冯翊严嶷，长安侯脱等
各帅其党以应之。未几，众至四五万，自号大将军，领”
司、雍二州牧。如连年种谷，皆化为莠，军中大饥，其党
互相攻劫，如计无所出，归于王敦。敦从弟棱爱如骁
武，请敦配己麾下。如数与敦诸将角射，屡𩰚棱杖之，
如甚以为耻。初，敦有不臣之迹，棱每谏之，敦常怒其
异己。及闻如为棱所辱，密使人激怒之。如因闲宴，请
剑舞，为欢害棱。敦闻而阳惊，亦捕如诛之。